virginalmusik
Virginalmusik, musik af engelske komponister fra slutningen af 1500- og især fra 1600-t., skrevet for virginal, som var det engelske modstykke til det kontinentale spinet. Repertoiret omfatter bl.a. variationsværker (herunder grounds), danse og transskriptioner af vokalværker. Til de mest fremtrædende komponister, de såkaldte virginalister, hører Orlando Gibbons, William Byrd, John Bull, Giles Farnaby og Henry Purcell. En stor del af musikken er overleveret i håndskrevne samlinger, hvoraf den største og mest berømte er Fitzwilliam Virginal Book.